Opknapping van Solomon Mahlangu-plein kos reeds miljoene meer‘n Kunstenaarsvoorstelling van die opgeknapte Solomon Mahlangu-plein. Kgosientso Ramokgopa, uitvoerende burgemeester van Tshwane, het aanvanklik gesê die opknapping sal sowat R36 miljoen beloop. Hy het egter Maandag aan verslaggewers in Mamelodi gesê die stuk grond is baie belangrik aangesien dit dikwels as ŉ bymekaarkomplek tydens betogings dien. Op ŉ vraag aan Ramokgopa oor wat bygevoeg is tot die plein, het hy gesê die grootste gedeelte van die geld is vir grondwerk gebruik. Ramokgopa het gesê tydens die tweede fase van die opknapping sal daar ŉ museum en ŉ teater gebou word. Molebatsi Bopape, Gautengse LUR vir sport, kuns en kultuur, het gesê die geld wat bestee word aan die opknappings verteenwoordig die kritieke rol wat Mahlangu in die stryd teen apartheid gespeel het. Samantha Makwethu, ’n inwoner, het gesê hoewel die opknapping edele bedoelings het, is daar ander dringende kwessies wat aangespreek moet word. “Ek voel ons is onder beleg van misdadigers hier in Mamelodi. Ek dink baie mense sal bang wees om te kom en ontspan op hierdie grasperke omdat ons voortdurend deur dwelmverslaafdes beroof word. Ek dink die burgemeester moet ons veiligheid eerste aanspreek.”